Introduktion
Forfattere: Kurt Christensen
Tidsskrift: dttk (07-07-2022)

## INTRODUKTION

Kære læsere. Velkommen til et nyt og spændende nummer af DTTK. I den første forskningsartikel i dette nummer bevæger vi os til Norge, hvor  Vidkun  Ouisling  i  1942  dannede  en  nationalsocialistisk  regering. Allerede på regeringens første møde vedtog man to love, som havde til hensigt at nazificere norske børn og unge. I artiklen »Nasjonal ungdomstjeneste. Kampen om barn og unge i Norge under okkupasjonen 1940-1945« beskriver Torleiv Austad, hvorfor dette projekt mislykkedes. Han peger ikke mindst på, at der var bred enighed om, at det er forældrene, som har det primære ansvar for opdragelsen af deres børn. Og ved at lade børnene døbe havde de allerede lovet at opdrage dem i den kristne tro.

Med artiklen »Et attraktivt liv. Hvordan formidle kristen etikk i et  pluralistisk  samfunn?«  fokuserer  Martin  Jakobsen  på  en  uhyre påtrængende problematik, nemlig at kristen etik i mange kredse på ingen måde opfattes som tiltrækkende. Forfatteren foreslår i den forbindelse, at man kan trække en linje mellem etik og æstetik ved at vise, at det moralske liv er et attraktivt liv. En sådan etik kan, hævder forfatteren, både kvalificeres som kristen og bidrage til den offentlige samtale.

Afdelingen med forskningsartikler rundes af med en artikel indenfor det sjælesørgeriske og eksegetiske felt: »Billedet af Gud i sjælesorgen. Sårbarhed, meningsløshed, skyld og skam, hyppige tematikker i dagens sjælesorg - Belyst ud fra 1 Mos 4,1-16 og 4 Mos 6,24-27« af Thomas Gudbergsen. Hvor Kain og Abel-teksten ifølge forfatteren illustrerer  nutidige  menneskelige  eksistentielle  grundvilkår  såsom erfaring af misundelse, følelsen af meningsløshed og oplevelsen af ikke at blive set, udgør velsignelsen i 4 Mos 6 en teologisk modvægt til det nedbøjede menneskelige selvbillede.

Afdelingen med perspektivartikler indledes med Birgitte Graakjær  Hjort:  »Folkekirkens  Uddannelses-  og  Videnscenter  -  hvem  er vi,  og  hvad laver vi?«. Artiklen refererer til to større undersøgelser foretaget  af  FUV:  1)  Hvad  mener  befolkningen  om  folkekirken,  og hvordan bruger de den? og 2) Folkekirkens frivillige - hvem er de, hvordan er de blevet rekrutteret, og hvordan fastholder vi dem? Afslutningsvis henvises der til FUV's idebank med henblik på at få flere til at vælge dåben til.

I »Exodus-motiver i Luk 1-2« undersøger Kasper A. Bergholt med udgangspunkt i begrebet intertekstualitet, hvordan exodus-traditionen anvendes i de poetiske tekster i Luk 1-2, og overvejer dernæst, hvordan dette kan hjælpe til en helhedsforståelse af teologien i LukApG. På baggrund af dette overvejer Bergholt også, om ikke de Jesustroende som exodus-fællesskaber til enhver tid har til opgave at engagere sig i offentlige arenaer.

Endelig redegør Asger Chr. Højlund i artiklen »Troens mønster: Bengt Hägglund om teologien og dens videnskabelighed« med både tilslutning og en vis kritik for Bengt Hägglunds teologiforståelse med udgangspunkt i dennes artikelsamling »Sanningens regel« fra 2010.

Afslutningsvis finder vi sædvanen tro en række boganmeldelser.

God læselyst!

Kurt Christensen, ansv. red.